Les persones sense llar han perdut espais per a dormir, vestir-se i menjar calent a Barcelona, segons ha denunciat la Fundació Arrels aquest dimarts. Adverteixen que "la xarxa de recursos públics i privats ja estava saturada abans de la covid-19 i la realitat actual és d'involució". El mapa que l'entitat fa cada any amb els recursos per les persones sense llar incorpora 42 serveis d'higiene, d'alimentació, per dormir i per defensar drets bàsics ubicats en 36 recursos diferents, el que" significa una pèrdua d'una quinzena de serveis i recursos". Denuncien que "la xarxa s'ha debilitat" i reclamen més recursos. Valoren positivament les 260 places habilitades a Fira de Barcelona i demanen que no es tanquin a finals de setembre com està previst. L'entitat apunta que els mesos d’estiu sempre són complicats per a les persones que viuen al carrer perquè, sobretot a l’agost, hi ha recursos privats per dutxar-se o resguardar-se que han de tancar. Lamenten que aquest any s'hi ha afegit el fet que a causa de la covid-19 hi ha recursos que han hagut d'abaixar la persiana o reduir l'aforament i altres que han hagut d'adaptar el seu servei a les mesures. El mapa '(Sobre)viure al carrer a Barcelona' evidencia que "s'han perdut recursos" en relació amb l'any passat. És el cas, per exemple, de robers que es gestionen des de parròquies i que de moment no funcionen per falta de voluntariat; però també d’espais més grans que temporalment no tenen servei de dutxa. També exposen que s'han tancat les llistes d’espera per dormir als albergs. Fa un any, tenien una llista d’espera de 2 a 3 mesos; abans de la covid-19, aquesta la llista d’espera oscil·lava entre els 5 i els 7 mesos; i actualment les llistes d’espera estan tancades, diuen en un comunicat. Pel que fa als serveis de dutxa actualment hi ha espais tancats de manera temporal els seus serveis higiènics i altres que han hagut de reduir l’aforament a les persones habituals del centre. En el cas dels robers, dels sis recursos que l’any passat recollia el mapa, actualment n’hi ha un d’obert, indiquen. Menjar calent també s'ha complicat, asseguren. Hi ha menjadors socials que han reduït torns i aforament i s’han obert altres espais que donen menjar per emportar. Ara s'ha recuperat la norma que una persona no pot anar més de tres vegades a l’any al menjador sense una derivació dels serveis socials, el que consideren que limita l'accés al servei a gent que fins ara hi acudia. Davant aquests fets l'entitat proposa a les administracions incrementar els recursos per garantir una millor atenció a les persones sense llar. Reclamen apostar per recursos d'allotjament a llarg termini, obrir espais nocturns per dormir i de baixa exigència sense límits temporals, habilitar més espais de dia de proximitat amb serveis com dutxa o consignes i finalment atendre les persones des de cada municipi per no desvincular la persona del seu context ni saturar altres sistemes d'atenció.

Summary: Les persones sense llar han perdut espais per a dormir, vestir-se i menjar calent a Barcelona, segons la Fundació Arrels


La despesa dels visitants internacionals supera els 19.000 milions d’euros, un 9,1% més a nivell interanual ACN Barcelona.-Catalunya ha rebut 19,1 milions de turistes estrangers durant el 2017, un 5,5% més que l’any 2016, segons la Direcció General de Turisme de la Generalitat. Els visitants han realitzat una despesa de 19.050,5 milions d’euros (un 9,1% més que l’any anterior). Aquestes xifres suposen uns ingressos de 1.584 milions d’euros més que l’exercici passat. Pel que fa a les arribades dels principals mercats emissors, destaquen els augments dels turistes procedents dels Estats Units d’Amèrica (27,9%) i de Rússia (22,7%), així com dels Països Nòrdics (7,3%), dels Països Baixos (6%) i del Regne Unit (4,9%). Turisme també assenyala en un comunicat el bon comportament de la resta d’Amèrica, que creix un 24,7%.

Summary: Catalunya ha rebut 19,1 milions de turistes estrangers durant el 2017, un 5,5% més que l'any anterior


L’alcaldessa afirma que “ningú guanya” amb l’aturada i es reuneix aquest divendres amb el comitè d’empresa de TMB ACN Barcelona.-L’alcaldessa de Barcelona, Ada Colau, ha iniciat aquest divendres negociacions amb els representants del comitè d’empresa del Metro de TMB i ha citat els màxims dirigents de la UGT, CCOO i CGT per evitar que hi hagi una aturada del servei els dies 22 i 24 de febrer, durant la celebració del MWC. En una roda de premsa convocada d’urgència aquest divendres al migdia, Colau ha assegurat que vol “esgotar fins l’últim minut” per negociar amb els treballadors i evitar una vaga amb la que “ningú guanya”. L’alcaldessa ha defensat les reunions d’urgència d’aquest divendres amb el comitè d’empresa de TMB i amb les cúpules sindicals, ja que “davant de situacions excepcionals, calen mesures excepcionals”. L’alcaldessa ha previst que una vaga de metro com la que plantegen els treballadors de TMB pot generar complicacions de mobilitat a la ciutat de Barcelona, especialment durant les jornades del MWC, quan la ciutat espera rebre 100.000 participants al congrés. “Esperem que el MWC sigui un èxit. L’escenari de la vaga no és desitjable per ningú”, ha sentenciat. Colau ha defensat que “s’han fet moltes reunions” amb els treballadors del metro de TMB per evitar el conflicte. Segons l’alcaldessa, l’Ajuntament vol “fer millores tots àmbits” del transport públic, des de les tarifes fins als salaris dels treballadors i ha apuntat que hi ha hagut vuit reunions formals i altres contactes informals, “amb propostes concretes de millora per part de la direcció de l’empresa”. L’alcadessa ha recordat que, en el marc de la mediació sobre la vaga, la darrer proposta de TMB preveia incrementar els sous en un 1% durant el 2016, tenint compte, a més d’un compromís per part de TMB de no eliminar llocs de treball, cobrir totes les baixes i la garantia de passar els contractes parcials a temps complet. “Malauradament, aquesta proposta no es va acceptar per part dels treballadors”, ha afirmat Colau, que ha recordat que TMB és en una empresa pública que treballa en una àrea sensible com és la mobilitat dels ciutadans. “No és fàcil, però he de demanar un últim esforç a tots. Tothom té dreta reivindicar millores laborals i tothom té dret a la vaga, però creiem que hi ha elements suficients per desconvocar la vaga. Per nosaltres no serà,. Esgotarem fins a l’últim minut de l’últim dia. En la proposta de TMB no hi ha cap retallada, sinó que tot són millores. Hi ha terreny per negociar. Amb la vaga no guanya ningú”, ha sentenciat.

Summary: Colau vol “esgotar fins l’últim minut” per evitar que els treballadors del metro facin vaga durant el MWC


C’s i PPC s’han reunit amb la presidenta de l’Associació de Víctimes del Terrorisme (AVT), María del Mar Blanco, i el president de l’Associació Catalana de Víctimes d’Organitzacions Terroristes, José Antonio Vargas. Posteriorment, han comparegut conjuntament al Parlament per clamar contra la visita del líder de Sortu, Arnaldo Otegi, carregar contra aquells que s’han vist amb ell i “li han donat veu” i criticar que una institució com el Parlament l’hagi rebut. Blanco ha estat especialment dura amb la presidenta de la cambra, Carme Forcadell, a qui li ha recordat que “aquí o s’està amb els botxins o amb les víctimes” perquè en aquesta qüestió “no hi ha equidistància que valgui”. En aquest sentit, tant ella com Vargas han considerat que “és indigne” que una institució com el Parlament hagi tractat amb “un terrorista com Otegi”. Xavier García Albiol (PPC) i María del Mar Blanco, a més, han retret al PSC que no hagi estat present a la seva reunió “i no hagi fet possible la foto de la unitat dels demòcrates amb les víctimes”. Inés Arrimadas (C’s) s’ha mostrat segura que el mateix rebut a Otegi que mostren ells el senten “molts votants de CDC, ERC i Podem”.

Summary: María del Mar Blanco: “O s’està amb els botxins o amb les víctimes. No hi ha equidistància que valgui”


Els centres d'atenció i seguiment a les drogodependències (CAS) de Barcelona han registrat menys primeres visites des del gener i en especial a causa de l'inici de l'estat d'alarma tot i mantenir-se tots oberts. Segons explica Maribel Pasarín, de l'Agència de Salut Pública de Barcelona, han baixat les visites iniciades per dependència d'alcohol (de 80 al gener a 10 a l'abril), cocaïna (40 a 10) i cànnabis (20 a 3). Per contra, han augmentat les primeres visites motivades per la dependència d'opiacis com l'heroïna (30 al gener a 50 a l'abril). També s'incrementa el nombre de persones que estan en tractament amb metadona: mentre que al gener eren 1.185 a l'abril en són 1.250, 65 persones més.  "La crisi covid té molts efectes negatius però en té alguns de positius", afirma a l'ACN Pasarín. Així, destaca que tot i que els preocupa la disminució general de persones que s'apropen per iniciar un tractament a causa de l'estat d'alarma celebra que augmentin les visites per consum d'heroïna i tractament amb metadona.  Segons ella, bona part d'aquest augment s'explica perquè el confinament també ha canviat l'accés a les substàncies. "Se'ls feia difícil i car i hi havia una opció a l'abast, que era el CAS", apunta. D'aquesta manera, la situació sanitària i social iniciada a meitats de març ha fet que es passi del consum no controlat d'una substància a un consum controlat de metadona en alguns casos. Pasarín també destaca durant l'entrevista que a l'inici del confinament els preocupava especialment la situació de les persones sense llar amb un problema de consum de susbstàncies. Per això, posa en valor com a un fet positiu que entre els diferents recursos activats per l'Ajuntament de Barcelona durant l'estat d'alarma hi hagi un alberg per a persones amb problemes de consum.  "Això és molt pioner", explica sobre l'alberg de la fundació Pere Tarrés que gestiona l'Associació Benestar i Desenvolupament (ABD), entitat amb experiència que també gestiona altres centres, com el CAS Baluard.  De les 70 places, 25 s'han reservat per a dones per garantir també la mirada de gènere. Actualment hi ha 62 persones, 19 dones, 41 homes i 2 no binàries. En una línia similar a Pasarín s'expressa Oriol Esculies, director de l'ONG per a les addiccions Projecte Home Catalunya, una de les entitats que també ha mantingut els tractaments a persones addictes durant l'estat d'alarma.  Esculies reconeix que un aspecte "positiu" del confinament ha estat que algunes persones no accedeixin amb la mateixa facilitat a alguna substància com la cocaïna o l'heroïna. Ara bé, també apunta que malauradament moltes d'aquestes persones que consumien cocaïna hagin passat al consum d'altres substàncies com l'alcohol o psicofàrmacs.  Així, preveu que a la que es torni a la normalitat també tornaran els hàbits de consum per a aquelles persones que ja són "en l'espiral del consum compulsiu".   Teràpia i seguiment telemàtic Barcelona compta amb 14 centres d'atenció a les drogodependències distribuïts als diferents districtes de la ciutat. Segons Pasarín, tots ells s'han mantingut oberts les darreres setmanes però han hagut de reorganitzar-se. Per exemple, algunes de les visites de seguiment un cop iniciat un pla terapèutic s'han fet via telemàtica, avaluant sempre cada cas. A més, els centres s'han mantingut oberts també per l'inici de nous tractaments.  "Han estat treballant totes les hores però la pandèmia ens ha fet canviar les formes d'organitzar-nos", diu. De fet, afegeix, tot just ara s'estava començant a organitzar un grup terapèutic també per via telemàtica, fins ara només utilitzada per fer seguiment individual.  A Projecte Home, que tracta més de 300 persones en programes i serveis d'atenció, així com els seus familiars, també van optar per canviar la teràpia física per la virtual arran de l'estat d'alarma i els ha funcionat bé, tant per a casos individuals com per a tractaments grupals.  Abans del confinament van preparar personal i usuaris per fer seguiment telemàtic i telefònic i els ha "sorprès" perquè ha funcionat bé. "Les tecnologies han estat una oportunitat i han vingut per quedar-se", aventura Esculies, que ho veu com una bona via per treballar en alguns casos. Tot i això, les properes setmanes tenen previst reobrir de forma gradual l'activitat presencial per recuperar les converses cara a cara sense una pantalla pel mig però prenent mesures.  D'altra banda, durant l'estat d'alarma l'ONG ha mantingut actiu el centre residencial de Montcada i Reixac, on hi ha una trentena de persones amb un trastorn "sever" i amb una història de consum llarga. Durant el confinament han seguit l'activitat terapèutica però no han pogut entrar ni sortir.  A partir de la setmana vinent, ja preparen un sistema de control amb el doble objectiu de permetre tant ingressos com sortides. Per a això, preveuen poder fer proves PCR i imposar quarentenes prèvies. Desescalada, risc de recaigudes i increment de les addiccions El director de Projecte Home assenyala que les persones que estan en tractament es projecten "més a mig i llarg termini" i expressen la por a recaure per la situació generada arran de la pandèmia.   Per això, més enllà de com pot afectar la situació d'estat d'alarma o les fases de desconfinament, Esculies parla de com es relaciona la crisi econòmica amb les addiccions. "Un dels factors on hi ha més evidència que aguanta la persona en el procés de superar una addicció és una feina digna", apunta.  Segons ell, tenir una feina permet emancipar-te, projectar la teva vida, reiniciar relacions socials, etc. Per això, veu com perdre la feina pot suposar un "risc" a l'hora de decidir tornar a consumir.  A més, augura un increment de les addiccions en els propers mesos o mig any si la situació econòmica no millora. "Moltes persones, davant de greus dificultats, desafortunadament opten per un camí d'evadir-se o no afrontar el problema i opten per consumir substàncies", afirma. Per això, avisa que cal una mirada llarga i pensar en un possible increment de persones amb drogodependències. De fet, recorda el precedent de la crisi del 2008, quan des de Projecte Home van veure com en els següents dos o tres anys van créixer en un 50% les persones ateses per l'entitat. D'altra banda, també adverteix que el factor social pot fer més difícil per als drogodependents recuperar-se. "Una persona que està superant una addicció necessita establir relacions socials de forma bastant natural", diu. Per això, es pregunta com, per exemple, aquesta persona podrà anar a un gimnàs o un centre cívic per resocialitzar si continuen certes restriccions.  Maribel Pasarín també augura que si empitjoren determinants de la salut, com pot ser el factor de tenir feina, hi hagi un impacte en la salut pública i les drogodependències. "És molt important tenir una mirada per veure què està passant, però no només amb les drogodependències", conclou.

Summary: Baixen les primeres visites als CAS per alcohol, cocaïna i cànnabis durant l'estat d'alarma però augmenten per heroïna


L'Ajuntament de Vimbodí i Poblet (Conca de Barberà) treballa a contrarellotge per restablir els subministres d'aigua i llum al municipi. Les pluges torrencials, de més de 200 litres en una sola nit, han causat diverses incidències i el poble no té electricitat ni aigua potable. A partir de les dues del migdia, s'estableix un punt de recollida d'aigua potable al raval de Lleida, on també s'ubicarà un punt d'informació de Sorea per atendre les peticions i demandes de tots els afectats. Les entrades a la població estan tancades per seguretat. El pont d'accés per la via del tren ha quedat malmès i s'ha tancat al trànsit. Només es pot accedir al centre de la vila pel pavelló municipal. Les intenses pluges han arrossegat dues canonades d'entrada al municipi i ha calgut tallar el servei d'aigua potable a tot el poble. També estan afectats pels torrents d'aigua el Pont Vell, el Molí de Salt o l'Ermita dels Torrents. Davant els avisos de nous ruixats aïllats i febles o localment moderats, l'Ajuntament demana màxima prudència en els desplaçaments a les zones afectades.

Summary: Vimbodí i Poblet treballa a contrarellotge per restablir la llum i l'aigua potable en les pròximes hores


La portaveu de JxCat al Congrés, Laura Borràs, ha descartat declarar voluntàriament al Tribunal Suprem en relació a la presumpta adjudicació irregular de contractes quan dirigia l'Institut de les Lletres Catalanes (ILC). "Fer-ho implicaria validar totes les irregularitats que fa més d'un any que estic denunciant", ha afirmat ella mateixa a Twitter. El magistrat instructor Eduardo de Porres va citar la diputada aquest divendres al matí per donar-li l'opció de "ser escoltada" en "declaració voluntària" en "qualitat d'investigada", segons consta a la providència dictada pel jutge. Si el Suprem vol que Borràs declari, doncs, ara haurà de demanar permís al Congrés amb la petició de suplicatori, ja que és aforada. Borràs ha afirmat al seu compte personal de la popular xarxa social que la causa "ha vulnerat" els seus drets "des del primer dia". Afirma que la causa "no hauria existit mai" si ella no fos "una conocida independentista". A més ha reiterat que defensa la gestió que va dur a terme al capdavant de l'ILC i que està "molt orgullosa" de la feina feta "amb els contractes que són objecte de la investigació". Ha afirmat també que aquella feina "capdavantera i molt ben valorada" va "estalviar diners" a la institució. I lamenta: "En tot aquest temps ni jutges ni fiscals s'han molestat en comprovar la qualitat i la veracitat d'aquesta feina". Alhora ha volgut denunciar que la investigació "il·legal" ha tingut com a conseqüència "la privació a la ciutadania d'aquesta feina" perquè totes les webs "van ser desconnectades i encara ho estan". Borràs assegura que aquest és "l'únic perjudici que s'ha creat tant a l'administració com als ciutadans". Finalment ha destacat que "el mateix fiscal que va veure una rebel·lió inexistent l'1-O" ara l'acusa "d'una corrupció inexistent". I acaba: "Estic decidida a plantar-li cara". Fonts jurídiques apunten que és un tràmit habitual donar la possibilitat de declarar voluntàriament als aforats per evitar el procés de demanar el suplicatori. L'alt tribunal va decidir obrir una causa per investigar Borràs després que el jutjat d'instrucció 9 de Barcelona elevés el cas per la qüestió de l'aforament. El Suprem creu que podria haver comès delictes de prevaricació, frau, malversació de fons públics i falsedat documental.

Summary: Borràs descarta declarar voluntàriament pels presumptes contractes irregulars de l'ILC i no anirà divendres al Suprem


El portaveu de Catalunya en Comú, Joan Mena, ha insistit a ERC que cal que seguin a negociar els pressupostos generals de l'Estat i "es deixin de batalles amb JxCat". "Ara més que mai l'amor a Catalunya s'haurà de demostrar en el pols per uns pressupostos generals que no deixin a ningú enrere", ha argumentat Mena, que ha estès la mà als republicans per blindar les mesures progressistes. El portaveu, a més, ha advertit que En Comú Podem no s'apartarà dels acords recollits en el pacte del govern de coalició i ha avisat que "ningú compti" amb ells per "incomplir-los". Tot i això, Mena ha demanat reforçar les aliances d'esquerres perquè, tal i com ha recordat, per la correlació de forces al Congrés ells "sols" no arribaran "tan lluny com el moment històric demana". Per això ha apel·lat a ERC per defensar mesures progressistes a l'Estat que ajudin en la sortida de la crisi a Catalunya, que ha apuntat que és una de les comunitats més afectades pel coronavirus, i ha fet una crida a les formacions catalanes  a "anar tots a una i fer valdre el seu pes al Congrés". D'altra banda, Mena ha insistit que les polítiques de Ciutadans "són incompatibles" amb el seu programa de govern, encara que ha admès que la formació taronja "ha rectificat en favor dels consensos socials", com en l'ingrés mínim vital.

Summary: Els comuns demanen a ERC que seguin a negociar els pressupostos a l'Estat i "deixin les batalles amb JxCat"


La primera ministra d'Escòcia, Nicola Sturgeon, creu que seria "raonable que Escòcia tingués l'oportunitat" de convocar un segon referèndum d'independència la tardor de l'any que ve "si aquest és finalment el camí que volen els escocesos". "No descarto res i seguiré tirant endavant els processos que calgui i al ritme més adequat pel país", adverteix en una entrevista a la BBC que s'emetrà aquest dijous. Una estratègia que confirmaria la voluntat de Sturgeon de celebrar la consulta abans que el Regne Unit surti de la UE, per veure quin és el resultat de les negociacions amb Brussel·les i els termes del 'Brexit'. Escòcia va votar a favor de seguir dins la UE per un 62% al referèndum del 'Brexit'.

Summary: Sturgeon veu "raonable" convocar un segon referèndum independentista a Escòcia la tardor del 2018


El vicepresident de la Generalitat, Oriol Junqueras, ha garantit que Catalunya no renunciarà al referèndum sobre la independència encara que hi hagi "querelles, inhabilitacions i condemnes". Durant la conferència d'aquest dilluns a la tarda a l'Ajuntament de Madrid, el també conseller d'Economia ha insistit que la "voluntat" i el "convenciment" del Govern per posar les urnes "va més enllà" de les sentències dels tribunals. A més, Junqueras ha assegurat que als ciutadans catalans partidaris del 'sí' i del 'no' els uneix "una cosa més important" que el sentit del vot, en referència a "la voluntat d'exercir el dret a votar". En aquest sentit, el vicepresident ha exigit a l'Estat que "respecti el resultat" del referèndum, de la mateixa manera que ho ha fet Catalunya. "Nosaltres l'hem respectat sempre, també quan no ha coincidit amb el que hauríem volgut", ha afegit. Junqueras ha insistit que la identitat més compartida de la societat catalana és la societat espanyola "per qüestions de llengua, cultura, origen, relacions econòmiques i comercials". El vicepresident, que ha destacat els vincles entre Catalunya i Espanya, ha apuntat que encara que hi hagi independència la voluntat és que, amb qui es comparteixen elements socials, lingüístics, polítics i econòmics, els vagi sempre "el millor possible". En aquest sentit, Junqueras ha mostrat la voluntat de tenir "la millor relació amb tot l'entorn". "Llibertat i fraternitat" "La millor manera de fer-ho possible és tenir una relació entre iguals, fraternal, i perquè una relació sigui així és imprescindible que les comunitats polítiques i ciutadanes siguin lliures", ha continuat Junqueras. A més, el vicepresident ha conclòs que la millor relació fraternal és "entre qui són fraternalment lliures, perquè si no són lliures la relació no és fraterna". Junqueras, dirigint-se a la societat espanyola, ha assegurat que no es renunciarà a "l'exercici del dret a vot", ja que sense ell "la democràcia perd tot el seu sentit". El conseller d'Economia també ha explicat que la catalana és una ciutadania "oberta", i ha constatat que Catalunya vol tenir "les millors eines" per encarar els reptes de futur. "Ens agrada tant la responsabilitat que volem tenir-la tota", ha sentenciat Junqueras, que ha insistit que els catalans volen decidir sobre el seu "present i futur" i ser responsables dels seus "encerts i errors".

Summary: Junqueras garanteix que no es renunciarà al referèndum encara que hi hagi "querelles, inhabilitacions i condemnes"


El conseller de Territori i Sostenibilitat, Damià Calvet, considera que les alternatives a l'allargament de la C-32 entre Blanes i Lloret de Mar (Selva) comportarien "problemàtiques de congestió i de qualitat de l'aire". En una entrevista a l'ACN, Calvet ha recordat que hi ha altres projectes paral·lels a l'allargament de l'autopista, però passen per "trams urbans" i per això "seria molt difícil millorar la mobilitat". Per això, el titular de Territori manté la seva aposta per la via, tot i que el jutge hagi suspès cautelarment l'estudi informatiu del projecte i les obres no puguin avançar. El conseller ha recordat que aquesta infraestructura "està recollida en tots els planejaments", uns documents que estan redactats durant "l'època del tripartit". El conseller de Territori i Sostenibilitat manté el projecte d'allargament de la C-32 entre Blanes i Lloret de Mar (Selva) com una prioritat per a la Generalitat. El titular de Territori ha afirmat que "s'han estudiat moltes solucions" però totes elles representen millores en infraestructures que passen per "trams urbans". Per això, Calvet ha apuntat que amb aquests projectes "seria molt difícil millorar la mobilitat". A més, el conseller ha apuntat que si no es millora la mobilitat, es podrien generar "problemàtiques de congestió i de qualitat de l'aire" a la zona que "són inacceptables". Per això creu que l'allargament de la C-32 és la millor sortida als problemes de trànsit que hi ha a la zona litoral de la comarca de la Selva. Damià Calvet ha explicat a l'ACN que l'ampliació de l'autopista C-32 "està recollida en tots els planejaments" d'infraestructures, tan territorials, com nacionals. Uns documents que es van redactar en "l'època del tripartit". De tota manera, les obres de la C-32 segueixen aturades 'sine die' a l'espera que el Tribunal Superior de Justícia de Catalunya (TSJC) es pronunciï sobre la mesura cautelar que va imposar aquest mes de juliol. La plataforma Aturem la C-32 va presentar un recurs contra l'estudi informatiu del projecte per incomplir la llei del canvi climàtic. Davant d'això, demanaven la suspensió cautelar de les obres. El TSJC va reconèixer que en l'estudi informatiu hi havia mancances en el projecte amb el compliment de la llei del canvi climàtic. El tribunal també va retreure al Govern que no hagués tingut en compte alguns aspectes de la inundabilitat de la infraestructura. Tot i així, Calvet ha reafirmat que totes aquestes peticions "estan resoltes en el projecte constructiu" i per això enviaran tota la documentació necessària al TSJC per tal que s'aixequi la suspensió cautelar. Per últim, el conseller ha remarcat que l'ampliació de la carretera no només respon a una necessitat de mobilitat del turisme que hi ha a la zona, sinó que a Blanes, Lloret de Mar i Tossa "hi viu molta gent" i seria una millora per al trànsit dels habitants de la zona.

Summary: Calvet creu que les alternatives a l'ampliació de la C-32 crearien "problemàtiques de congestió i de qualitat de l'aire"


Una persona va denunciar que va patir una irritació del seu aparell digestiu i va ser donat d'alta després de ser atesa a l'Hospital de Sant Celoni ACN Barcelona.-Condis ha hagut de retirar de la venda un lot d'envasos de 5 litres de la seva marca blanca després que un consumidor denunciés als Mossos d'Esquadra que va patir una lleu irritació del sistema digestiu, segons ha informat el Departament de Salut, que ha demanat a les persones que puguin tenir un envàs d'aquest producte del lot 120721 no el consumeixin. Segons ha pogut saber l'ACN, la persona afectada va ser atesa a l'Hospital de Sant Celoni i al cap de poca estona va ser donada d'alta perquè es tractava d'un cas lleu. Així mateix, s'està investigant què ha passat amb la cadena de producció. Arran de les primeres investigacions, es va comprovar que altres envasos d'aquesta presentació i lot feien mala olor quan s'obrien i tenien mal sabor en intentar ingerir-ne l'aigua.  Tant bon punt s'han conegut els fets, des de l'Agència de Salut Pública de Catalunya s’han iniciat les actuacions de control i investigació en diferents empreses implicades, des de la cadena de supermercats en la distribució fins a l’empresa envasadora del Manantial AIGUANEU per tal d’esbrinar les possibles causes, així com la verificació de la retirada del producte del mercat.

Summary: Condis retira de la venda un lot d'envasos de 5 litres d'aigua de la seva marca blanca


El secretari general de Pimec, Antoni Cañete, ha insistit en la formació "el més aviat possible" del nou govern espanyol per fer front a les incerteses que es derivin del 'Brexit' i alhora tirar endavant  els tres elements que la patronal catalana considera urgents per reactivar el teixit empresarial. Aquests són el desplegament de la llei de contractació pública, el real decret de l'autoconsum i el règim sancionador en els casos de no pagament. A més de consolidar una postura de resistència davant els efectes del Brexit sobre l'economia catalana i espanyola, el secretari general de Pimec, Antoni Cañete, ha insistit en la necessitat que els partits polítics es posin d'acord en la configuració d'un nou govern amb l'objectiu clar de consolidar la recuperació econòmica. En aquest sentit, Cañete ha marcat tres prioritats, "mesures urgents", que necessita el motor econòmic. La primera, la llei de contractació pública que "hauria d'afavorir la contractació pública de petites i mitjanes empreses", ha assegurat el secretari general de Pimec.  Cañete també ha reclamat l'aplicació del  "real decret de l'autoconsum i el règim sancionador en el tema dels no pagaments". Per al dirigent de la patronal,  aquest últim element és clau per a la supervivència de petites i mitjanes empreses que depenen del pagament de les grans empreses.  El secretari general de Pimec també ha demanat la constitució d'un nou govern davant la incertesa que genera el Brexit. Antoni Cañete ha recordat que el Regne Unit és la quarta plaça exportadora per a les empreses catalanes i ha afegit que la sortida d'aquest país de la Unió Europea posarà a prova el turisme i el sector immobiliari.

Summary: Pimec marca tres prioritats al nou govern espanyol que resulti de les eleccions del 26-J


L'Agència Catalana de l'Aigua (ACA) ha tret a licitació la redacció del projecte de millora de la xarxa d'abastament dels municipis del Topograpo –Torroja, Poboleda, Gratallops i Porrera- així com la instal·lació de nous equip de potabilització. El pressupost de licitació ascendeix a 73.500 euros i l'empresa guanyadora disposarà d'un termini de sis mesos per a la redacció, un cop estigui adjudicat. El projecte haurà de preveure la millor alternativa de filtració –un sol tractament en origen, un per a cada municipi o una combinació de tots dos, amb l'objectiu de millorar la qualitat de l'aigua distribuïda. També haurà de definir l'abastament d'aigua al municipi de Porrera, amb l'objectiu de construir una nova conducció, d'uns vuit quilòmetres de llarg, que ha de millorar la qualitat i la garantia en l'abastament.

Summary: L'ACA licita per 73.500 euros el projecte de millora de l'abastament d'aigua de quatre pobles del Priorat


La Setmana de la Lectura de les Valls d'Àneu ha dedicat l'última jornada, de cinc dies d'actes, al present i futur de les editorials pirinenques. Les editorials han reivindicat la creació d'una distribuïdora pròpia pel Pirineu, donat que aquest aspecte és un dels seus punts febles. Pel que fa a la producció, és abundant i s'ha posat sobre la taula la qualitat de totes aquestes publicacions. Les editorials han destacat el valor afegit que suposa el llibre local per les editorials. Pel que fa a les vendes d'aquestes, la majoria són de temàtica local. En el transcurs de la taula rodona també s'ha abordat el perquè els escriptors de temàtica universal del Pirineu no publiquen les seves obres amb editorials pirinenques. Els participants de la taula rodona han estat: Joan Blanco, vicepresident del Consell Cultural de les Valls d'Àneu, Cisco Prats, Llibreria Central de Tremp i editor de Garsineu Editors, Eva Tarragona, secretaria de l'Associació Cultural Cambuleta, Xavier Cortadellas, editor d'Edicions Sidillà, de la Bisbal d'Empordà, Anna Riberaygua, propietària de la llibreria La Puça, d'Andorra la Vella. L'objectiu de la Setmana de la Lectura, organitzada per l'Ajuntament d'Esterri d'Àneu i l'Institut Català de les Dones, és fomentar i donar a conèixer els diferents valors de la literatura: històrics, culturals o pedagògics. Per la Setmana de la Lectura hi han passat el professor d'Història Medieval de la Universitat de Lleida, Joan Busqueta i els escriptors Carles Porta i Raquel Picolo. Durant aquesta setmana s'ha aprofitat per presentar el blog de les biblioteques del Pallars i l'Alta Ribagorça "Tarter de Llibres". El blog recull publicacions sobre temàtica local de les tres comarques però també d'escriptors locals, il·lustradors, músics, entitats, associacions o administracions públiques vinculades al territori, així com les manifestacions i activitats relacionades amb el patrimoni bibliogràfic propi.

Summary: Les editorials pirinenques reivindiquen la creació d'una distribuïdora propia


El ple de l'Ajuntament d'Amposta té previst aprovar definitivament aquest dilluns al vespre la protecció de l'antic edifici del "col·legi de les monges" com a Bé Cultural d'Interès Local (BCIL) per preservar la integritat de la part antiga del conjunt. Actualment, l'immoble, que va ser adquirit per una empresa que volia construir allí una promoció d'habitatges, es troba en fase d'execució hipotecària. El consistori confia poder-lo adquirir a la SAREB –l'anomenat banc dolent- un cop surti a subhasta. Amb tot, i davant la possibilitat que alguna altra societat pugui acabar comprant-lo, la protecció com a BCIL evitarà l'enderroc i protegeix els elements destacats de la part antiga –com l'escala i les baranes amb motius florals-, més enllà d'una possible utilitat privada o comercial. La idea del govern municipal d'ERC és, en el futur, rehabilitar l'edifici antic, enderrocar la part més nova i reobrir-lo a la ciutadania com a equipament cultural i educatiu. Construït a principis del passat segle XX, diverses generacions d'alumnes de la ciutat van conèixer les instal·lacions, situades en ple centre de la ciutat, entre el mercat i el passeig del Canal. Al conjunt original, en forma d'U, se li va afegir posteriorment un altre immoble que tanca l'espai, sense valor arquitectònic, d'acord amb els informes tècnics del consistori. Actualment, i després de ser adquirit anys enrere per una societat que volia construir-hi pisos, es troba tancat al públic i, segons ha reconegut el regidor d'Urbanisme, Tomàs Bertomeu, el seu estat és "lamentable". Entre els elements arquitectònics originals destacats i que encara es conserven figuren les escales que donen accés al patí central, amb baranes d'art floral.  El procediment per declarar-lo com a BCIL  s'ha  tancat amb el dictamen favorable del Departament de Cultura i sense cap al·legació per part dels particulars afectats. El consistori va posar en marxa el procés a finals del passat 2015, amb la idea d'evitar un possible enderrocament i preservar-lo per fer-lo més interessant per a tercers. De fet, Bertomeu no descarta encara que, un cop la SAREB l'acabi expropiant i el torni a subhastar, alguna empresa pugui acabar pujant i adjudicar-se l'edifici per a usos com l'hoteler. D'entrada, però, la recuperació era un dels compromisos electorals assumits per ERC, amb l'objectiu d'ubicar-hi equipaments i serveis culturals i educatius, com l'Escola d'Art i Disseny (Esardi), l'Escola Oficial d'Idiomes o l'Escola d'Adults. Aquest dilluns, però, el regidor no ha volgut anar més enllà de precisar els usos com a "culturals". "L'ús l'anirem definint", assenyala. Dins dels plans del govern municipal, segons ha reconegut Tomàs, figura l'enderroc de l'edifici més nou que tanca la "U" de l'immoble original, obrint l'espai al carrer, així com la rehabilitació del conjunt i, en especial, de les escales. També a la part superior, on es troben les vidrieres, cabria la possibilitat d'un "possible desenvolupament" constructiu de caràcter "tou", segons ha apuntat. "Pensem que des del punt de vista urbanístic, turístic i econòmic, quan pugui ser adquirit per l'Ajuntament, enderrocar una part de l'edifici i lluir les escales, un cop restaurades, el centre de la vila guanyarà molt. Li donarem un valor: l'edifici està enllaçat amb la zona del canal i podrà ser obert. Lluir-lo, crear un atractiu més, un espai exterior que sigui visitable", ha argumentat. D'altra banda, el ple ordinari d'aquest mes de gener preveu també aprovar una modificació del Pla d'Ordenació Urbanística Municipal (POUM) per a permetre la instal·lació de serveis turístics i hotelers a la zona costanera dels Eucaliptus. Segons Bertomeu, el consistori ha detectat que existeixen "problemes de tipus legals" per donar "certes llicències". La modificació ha de servir perquè "certs sectors" de la zona puguin prestar serveis turístics, tant des de l'àmbit públic com privats. "Aquí teníem una mancança i ho anem a cobrir", ha afegit. També s'ampliarà l'ús hoteler. "Fem actuacions per impulsar el dinamisme econòmic", ha subratllat. Per últim, el ple debatrà una moció conjunta de tots els grups municipals, proposada per la Plataforma en Defensa de l'Ebre, demanant l'arribada fins al delta de l'Ebre dels sediments retinguts als embassaments de Riba-roja i Mequinensa per evitar la regressió de l'espai.

Summary: Amposta protegeix l'antic "col·legi de les monges" amb l'objectiu futur d'adquirir-lo i reobrir-lo per a usos culturals


El plenari de l’Ajuntament de Barcelona ha aprovat la creació d'una comissió de seguiment sobre la gestió de Barcelona Regional. El grup de Ciutadans havia presentat una moció per crear una comissió d’investigació sobre la gestió de Barcelona Regional per esclarir “les possibles irregularitats en els comptes i en tots els contractes signats en el període comprès entre els anys 2009-20015”. El text incloïa la possibilitat de demanar compareixences de personal de l’Ajuntament o externes. Però el govern municipal ha presentat d’urgència i com a alternativa la creació d’una comissió de seguiment, que ha estat votada per tots els grups excepte Ciutadans que hi ha votat en contra.  La tinenta d’alcalde de l’Ajuntament, Janet Sanz, ha assegurat que “no hi ha irregularitats a Barcelona Regional” i que el govern municipal té el compromís de ser transparent i compartir "tota la informació” que té amb tots els grups. I ha acusat el grup de Ciutadans de voler fer “un judici paral·lel al de la fiscalia”. La regidora de C’s, Carina Mejías, ha acusat el govern de no voler saber la veritat. “Vostès que han vingut a regenerar la política han entrat avui en pànic”, ha dit, negant-se a crear la comissió d’investigació per fer-ne, a canvi, una altra de seguiment. Barcelona Regional és una agència que depèn de l’Ajuntament i en la què prenen part diversos alcaldes de l’Àrea Metropolitana de Barcelona, representants d’ADIF, l’ens gestor d’infraestructures, l’aeroport del Prat i el Port de Barcelona. El consell d’administració  va posar en mans de la fiscalia la gestió duta a terme en aquesta empresa entre els anys 2011 i 2015, quan CiU n’estava al capdavant. Ho va fer després de saber els resultats d’una auditoria que certificava despeses sense justificar de dos milions d’euros.

Summary: L’Ajuntament de Barcelona crearà una comissió de seguiment sobre la gestió de Barcelona Regional


El jove Oriol Ferràndez ha informat a través de Twitter que la policia espanyola li ha entregat una citació perquè comparegui en qualitat d'investigat per haver duplicat el web del referèndum, i adjunta la notificació que el cita per al proper 25 de setembre a les dependència policials de la Verneda. El text es remet a la instrucció de la Fiscalia Superior de Catalunya als cossos i forces de seguretat per a la investigació de possibles delictes de desobediència, prevaricació i malversació de fons públics per l'organització del referèndum de l'1 d'octubre, declarat il·legal pel TC.

Summary: Investiguen un jove per haver duplicat suposadament el web del referèndum


Els alcaldes de la Costa Daurada i de les Terres de l'Ebre signaran dimecres vinent un manifest de suport a l'aprovació inicial del Pla Director Urbanístic (PDU) del Centre Recreatiu i Turístic (CRT) de Vila-seca i Salou. Al text, impulsat pel Patronat de Turisme de la Diputació de Tarragona, es demanarà també que la tramitació per fer realitat el projecte sigui al més ràpida possible. Tot i que encara s'ha de confirmar la presència dels batlles, hi estan convidats els alcaldes de la costa "des de Cunit fins a Alcanar", segons ha detallat el president del Patronat de Turisme, Martí Carnicer, així com els 10 alcaldes d'ajuntaments que són caps de comarca i els 10 presidents dels consells comarcals. Carnicer ha assegurat que el projecte ha aconseguit reunir un consens que "malgrat que no hi és al 100%", és "suficient" per desenvolupar-lo. Carnicer ha explicat que "en algun moment" els agents locals estaven "preocupats" en veure que no hi havia el consens necessari perquè el projecte del CRT tirés endavant. Amb tot, ha assegurat que ara hi ha "satisfacció" al món local perquè s'ha arribat a una "proposta de consens". Segons el president del Patronat de Turisme, el projecte recull les condicions clau per donar suport a la inversió, com la innovació, els llocs de treball que crearà, el fons social o el respecte pel medi ambient. El manifest, que du per títol 'Centre recreatiu i Turístic (CRT) de Vila-seca i de Salou: el Pla Director Urbanístic (PDU) esdevé un pas important per a les comarques del Camp de Tarragona i de les Terres de l'Ebre', se signarà dimecres 27 al Palau de la Diputació de Tarragona a les 11 hores.

Summary: Els alcaldes de la Costa Daurada i les Terres de l’Ebre signaran un manifest de suport a l’aprovació inicial del PDU del CRT


El president del govern espanyol, Pedro Sánchez, i el primer ministre d'Itàlia, Giuseppe Conte, han reclamat assolir un acord al juliol amb els socis europeus per al fons de recuperació. En una roda de premsa conjunta al Palau de la Moncloa després de mantenir una reunió, els dos líders han demanat que s'aprovi a la reunió del Consell Europeu del 17 i 18 de juliol i han defensat que cal una resposta comuna a la Unió Europea. Sánchez ha insistit, tal com va fer després de reunir-se dilluns amb el primer ministre de Portugal, António Costa, que el juliol "ha de ser el mes de l'acord". "Europa ha de ser la resposta a la crisi del coronavirus" i un acord seria "una fita molt equiparable" a d'altres com la creació de l'euro i un "pas inèdit històric en la construcció del projecte comú que és Europa", ha assegurat Sánchez. Conte ha dit que de seguida han arribat a un acord amb Espanya: "Cal enviar un missatge fort, no ens podem permetre dubtar, hem de ser valents per comptar amb una resposta d'Europa forta", ha dit. Segons el primer ministre italià, la crisi del coronavirus ha unit més Espanya i Itàlia. "La Comissió Europea ha treballat molt" i ofereix una "proposta ben equilibrada" i "útil" que cal aprovar com més aviat millor, ha afirmat Conte, que ha avisat que no tenir una resposta comuna posaria en risc el mercat únic. Tots dos líders s'han emplaçat a celebrar una cimera bilateral abans que acabi el 2020 i si el coronavirus ho permet. No en celebren cap des del 2014. "Som dues societats durament colpejades i ambdues hem respost amb una enorme fermesa", ha dit Sánchez. Candidatura de Calviño Conte ha vist amb bons ulls la candidatura de la vicepresidenta tercera i ministra d'Afers Econòmics, Nadia Calviño, a la presidència de l'Eurogrup i Sánchez s'ha mostrat "relativament optimista" sobre la possibilitat "d'obtenir un lloc alt per a Espanya".

Summary: Espanya i Itàlia pressionen per assolir un acord al juliol amb els socis europeus per al fons de recuperació


Aquest dijous es compliran dues setmanes del confinament a la Conca d'Òdena i el Govern encara no ha aclarit si té la intenció d'allargar-lo. Així ho ha assegurat l'alcalde d'Igualada, Marc Castells, qui afegit que cal ser "realistes" i"creiem que dijous no s'aixecarà". En aquesta línia, ha demanat als veïns que siguin "pacients". Castells també ha explicat que la policia local ha muntat 30 controls a la ciutat i que ja s'han aturat una dotzena de vehicles, i s'han sancionat 12 persones per no complir l'ordre de confinament. L'alcalde creu que, malgrat que són les autoritats sanitàries les que ho han de determinar, es té la sensació que, a la Conca d'Òdena, el degoteig de víctimes mortals i contagis encara seguirà creixent alguns dies.

Summary: L'alcalde d'Igualada creu que el confinament de la Conca d'Òdena s'allargarà més enllà de dijous


La CUP no ha participat a la reunió de preparació d'aquest dilluns, entre Govern i grups parlamentaris, de cara a la convocatòria de la comissió bilateral Estat-Generalitat de dimecres. "L'acció política [de la CUP] al Parlament no ha de contribuir a potenciar una nova fase autonomista i pactista amb l'Estat i ha d'estar orientada cap a una ruptura democràtica amb els marcs imposats pel règim del 78", asseguren en base al seu full de ruta. Així doncs, no han participat a la trobada preparatòria perquè "no hi ha una alternativa en els actuals marcs constitucionals i autonòmics que constitueixin una autèntica ruptura democràtica". Segons recull un comunicat de la formació, els cupaires consideren que s'han de centrar en defensar el dret a l'autodeterminació i en "dinamitzar i impulsar els espais d'institucionalitat pròpia".  Per tot plegat, els cupaires avisen que es posicionaran en contra de "tota relació bilateral amb l’Estat que no busqui una solució democràtica al conflicte polític que passi necessàriament pel reconeixement al dret a l’autodeterminació".

Summary: La CUP no prepara la bilateral amb el Govern perquè el marc autonòmic no implica "una autèntica ruptura democràtica"


Els Mossos d'Esquadra han detingut quatre homes d'entre 18 i 23 anys i veïns de Manresa com a presumptes autors d'un delicte de robatori amb força a Santa Margarida de Montbui (Anoia). Els fets van passar aquest dimecres cap a les set del vespre quan una mossa fora de servei va observar un jove que controlava una casa de Santa Margarida de Montbui. En cridar-li l'atenció, el jove va fugir corrents. Un segon jove va sortir de la casa però, quan l'agent va requerir que s'aturés, també va fugir i tots dos van marxar a gran velocitat amb un cotxe que estava estacionat a la carretera de Valls. Passada una estona, una patrulla de trànsit va poder aturar el cotxe a la C-37 direcció Manresa amb quatre ocupants a dins. Els Mossos van comprovar que malgrat el domicili estava forçat no van tenir temps d'endur-se res. Segons el relat dels Mossos, el jove que estava controlat la casa de Santa Margarida de Montbui, en veure que l'agent li cridava l'atenció i s'anava apropant a ell va marxar en direcció contrària mentre trucava per telèfon. Tot seguit, va sortir un segon jove de l'interior de la casa que estava controlant. Davant l'evidència del robatori l'agent els va requerir que s'aturessin, però els dos joves van fer cas omís i van marxar corrents en direccions oposades.   La mossa va decidir córrer darrere d'un d'ells mentre trucava a la policia per informar del què estava passant. Després d’una persecució per diferents carrers, va observar com pujaven a un cotxe estacionat a la carretera de Valls i marxaven a gran velocitat direcció Igualada. Passats uns minuts, una patrulla de trànsit va informar que tenien el vehicle aturat a la carretera C-37 direcció Manresa, amb quatre ocupants que coincidien amb la descripció dels joves que havien accedit a la casa.   Una altra patrulla de mossos es va dirigir al domicili forçat, i van comprovar que havien accedit a l'interior escalant la façana i forçant una finestra. Tot i així, no els va donar temps d'endur-se res.   Arran dels fets, els quatre joves van quedar detinguts per un robatori amb força. Els detinguts, amb múltiples antecedents, passaran durant les pròximes hores a disposició judicial davant del jutjat d'instrucció en funcions de guàrdia d’Igualada.

Summary: Detenen quatre joves per entrar robar en una casa de Santa Margarida de Montbui i escapar-se dels Mossos


David Pérez, secretari segon de la Mesa del Parlament i diputat del PSC, ha assegurat aquest dimarts durant el judici al Tribunal Superior de Justícia de Catalunya (TSJC) que considera que la Mesa "ha d'entrar al fons de les qüestions quan aquestes siguin palmàriament inconstitucionals". En la seva declaració com a testimoni al judici per desobediència de la mesa ha apuntat que va fer "tot el possible" perquè propostes relacionades amb el referèndum de l'1-O no arribessin al ple. "En aquest sentit, tot el que es va fer va ser d'acord amb el reglament del Parlament", ha defensat Pérez, que ha afegit que la intenció del seu grup era "fer veure als membres del Govern que potser estaven equivocats i lar raó la teníem nosaltres". Pérez ha explicat que en algunes ocasions la Mesa ha d'entrar al fons dels assumptes perquè així considera que es desprèn del reglament "quan diu que la mesa pot admetre o no admetre". Ha argumentat que aquesta expressió comporta que "cal veure si s'ajusta als tràmits o a l'ordenament legal". El diputat del PSC, que formava part de la Mesa del Parlament el 2017, ha explicat que en diverses ocasions va mostrar la seva disconformitat, va votar en contra i demanar reconsideracions. "Jo considero que les advertències eren severes, i que ens notificaven el nostre deure d'impedir o paralitzar qualsevol iniciativa que suposés ignorar o el·ludir les suspensions acordades i per tant tenia la intenció de deixar claríssim a la Mesa que no acceptaria la tramitació d'algunes iniciatives almenys amb el meu vot", ha dit.  Ha indicat que si bé "sempre" que una iniciativa pogués tenir relació amb les notificacions va demanar l'informe dels lletrats, "gairebé mai" es va acceptar que es fes l'informe. Pel que fa a la Llei del Referèndum ha apuntat que van intentar complir tots els terminis que marca la llei. "Havíem de votar una llei que no havíem llegit, tampoc es podien fer esmenes ni portar al Consell de Garanties Estatutàries. Malgrat això vam demanar un informe sobre aquesta llei, però finalment no vam tenir sort", ha exposat.  El Tribunal Superior de Justícia de Catalunya (TSJC) ha començat a jutjar aquest dimarts quatre exmembres de la Mesa del Parlament el 2017 i l'exdiputada de la CUP Mireia Boya per haver desobeït resolucions del Tribunal Constitucional i tramitar iniciatives parlamentàries a favor de la independència i de l'1-O. Els acusats són Lluís Corominas, Ramona Barrufet, Lluís Guinó (PDeCAT), Anna Simó (ERC) i Boya. Per aquest dimecres al matí, a partir de les 9, està prevista la declaració com a testimonis dels lletrats i juristes del Parlament Antoni Bayona, Xavier Muro, Pere Sol i Mercè Arderiu, a més de l'expresident del Parlament Ernest Benach. A la tarda es preveu la declaració dels diputats i exdiputats de la CUP Carles Riera, Albert Botran i Gabriela Serra, els de JxSí Ferran Civit i Antoni Castellà, i el de CSQP Albano Dante Fachín.

Summary: David Pérez (PSC) diu que la Mesa del Parlament ha de frenar les iniciatives que són "palmàriament inconstitucionals"


El jutjat d'instrucció número 8 de Barcelona ha citat a declarar com a investigats el fotoperiodista Jordi Borràs i l'inspector de la Policia Nacional que presumptament el va agredir. Van presentar denúncies creuades i hauran de declarar el 29 d'octubre a les 10 hores, segons ha avançat El Món i han confirmat a l'ACN fonts del Tribunal Superior de Justícia de Catalunya (TSJC). El passat 16 de juliol, Borràs va denunciar que un policia li havia clavat diversos cops de puny que li van deixar ferides a la cara mentre cridava 'Visca Franco' i 'Visca Espanya'. Després que el fotoperiodista cridés la policia, l'home va mostrar la seva placa.

Summary: Citen a declarar com a investigats Jordi Borràs i el policia nacional que presumptament el va agredir


Ficosa i Seat han aportat una selecció d'startups a la indústria de l'automòbil ACN Barcelona.-La plataforma impulsada pel Mobile World Capital 4 Years From Now (4YFN) ampliarà la seva presència en fires de sectors específics per connectar emprenedors i indústria. La plataforma participarà l'11 i el 12 de maig a l'Automobile Barcelona, que tindrà lloc a Fira Montjuic, i a Barcelona Building Construmat, del 23 al 26 de maig a la Fira Gran Via. A la primera fira, 4YFN disposarà d'un espai propi amb 22 startups de l'Estat i internacionals, que tindran la possibilitat de presentar els seus productes davant 40 inversors, corporacions i assistents.  Ficosa i Seat han aportat una selecció d'startups punteres a la indústria de l'automòbil, entre les quals , que compta amb un sistema innovador i sostenible de bicicletes elèctriques; i Ubikable, una eina per ajudar l'usuari a gestionar una conducció més eficient mitjançant el consum del vehicle i els hàbits del conductor. D'altra banda, un total, de cinc startups tindran l'oportunitat de participat en el Demo Day de Seat a través del programa d'acceleració Conector i tindran el seu lloc a 4YFN Mobility. Algunes d'aquestes són OpenCar, una plataforma p2p per compartir un vehicle autònom o Boonder, que treballa la connectivitat remota Plug&Play. En aquesta línia, unes altres 10 startups han estat seleccionades per Ficosa per ajudar-les a desenvolupar un negoci consolidat des de  Barcelona i San Francisco. Per exemple, ParkTAG, que converteix els telèfons intel·ligents en sensors de parking; Capte, que impulsa la connectivitat dels vehicles, o MAPIT IoT, que està centrada en la geolocalització. D'altra banda, 4YFN també estarà present a la fira Barcelona Building Construmat i ha obert un procés de selecció per escollir 12 startups del sector de la construcció que tindran l'oportunitat de donar a conèixer els seus projectes al 4YFN Building Innovation Village. Totes les startups estaran relacionades amb una de les sis fases del cicle vital de la construcció: projecció, materials, economia circular, execució, finalització i renovació i manteniment.

Summary: La plataforma 4YFN serà present a l'Automobile Barcelona i a la Building Construmat


Un operatiu de la policia espanyola i la Tresoreria General de la Seguretat Social ha destapat un frau de 15.779.320 euros en el que han participat diferents empreses de les demarcacions d'Almeria, Càceres, Cadis, Granada, Huelva, Las Palmas, Lugo, Madrid, Màlaga, Navarra, Sevilla, Toledo, València i Barcelona. En el transcurs de la investigació, que es va iniciar a finals del 2016, s'han revisat 32 expedients procedents de la Tresoreria General de la Seguretat Social que afectaven a un número indeterminat d'empreses i que han acabat amb la identificació de 43 persones com presumptes responsables de delictes contra la Seguretat Social. A les persones investigades, algunes d'elles arrestades, se les acusa de presumptes responsables de delictes contra la Seguretat Social, frau de prestacions, falsedats documentals, frustració a l'execució, estafa, blanqueig de capitals i malversació.  Les 43 persones ''investigades'' eren majoritàriament els principals responsables de les diferents societats mercantils afectades pel dispositiu policial, però també hi havia testaferros, alguns d'ells treballadors que figuraven en connivència o familiars dels responsables de les empreses.  El ministeri de l'Interior informa que les 43 persones identificades han estat sotmeses a un exhaustiu informe patrimonial amb l'objectiu de què la Tresoreria General de la Seguretat Social pugui sol·licitar l'embargament dels béns que consideri oportú o que es pensi que puguin ser utilitzats per cobrir diferents responsabilitats.  Entre els detinguts hi ha un empresari que va ser nomenat dipositari dels béns embargats pels deutes que mantenia amb la Seguretat Social, que en l'actualitat superaven els 120.000 euros i que estaven dipositats en l'establiment hoteler de la seva propietat.  La nota del Ministeri afirma que quan se'l va requerir aquests béns dipositats va obviar el requeriment, incomplint amb les seves obligacions. A més, aquest dipositari, per eludir el requeriment, va presentar fins a tres denúncies davant la policia espanyola en les que explicava que havia estat víctima de furts i robatoris en el seu establiment i que coincidien amb les dates de les notificacions enviades per la Seguretat Social.     Entre els mètodes empleats per cometre el frau a la Seguretat Social, les empreses afectades creaven grups d'empreses per intercanviar facturacions entre elles, contractacions fictícies, cessions irregulars d'empleats i d'altres moviments que incorrien en irregularitats de la legislació laboral i mercantil.

Summary: La policia espanyola destapa un frau de més de 15 milions d'euros a la Seguretat Social


L'Organització Col·legial d'Infermeria demanarà permís aquest divendres al govern espanyol per comprar de forma "immediata" milers de mascaretes. Segons informen en un comunicat, es veuen "obligats" a actuar davant la situació "desesperada" que viuen els professionals sanitaris a tot l'Estat. Per això, ja han seleccionat proveïdors internacionals perquè puguin fer compres "massives" de material homologat i "amb plenes garanties de qualitat". "No estem disposats a que passi ni un dia més sense que disposin del material de seguretat necessari per protegir-se", assegura el seu president, Florentino Pérez Raya. En cas d'obtenir llum verda, el repartiment serà "transparent i equitatiu" a tot l'Estat d'acord amb necessitats assistencials. Segons explica Pérez, sol·licitaran al ministeri de Sanitat i al govern espanyol els permissos necessaris per tancar la primera compra, que consistiria en mascaretes  FFP2 i FFP3 o de protecció equivalent (N95).   El president confia en el "sentit comú" de les autoritats perquè puguin fer-ho de forma ràpida ja que l'únic objectiu que tenen, diu, és portar de forma "urgent" material de seguretat als professionals que s'estan jugant la vida.  Repartiment Pérez també assegura que si s'aconsegueix l'aprovació de la compra, el repartiment seria "transparent i equitatiu" a tot l'estat espanyol, consensuat amb els col·legis provincials i basant-se en paràmetres "justos" com les necessitats assistencials o el nombre de contagiats.  Crítiques al govern espanyol Segons Pérez, les autoritats sanitàries "fa setmanes que parlen d'avions plens de material" o anuncien compres massives. "Tanmateix, l'única realitat avui dia és que els professionals segueixen treballant sense protecció", lamenta.  De fet, afirma que l'organització ja va intentar fa dues setmanes comprar mascaretes a una fàbrica espanyola però Pedro Sánchez ja havia decretat les mesures d'estat d'alarma i la fàbrica no els les va poder vendre.  L'Organització Col·legial d'Infermeria engloba tots els col·legis provincials d'Espanya, els Consells Autonòmics i el Consell General d'Infermeria.

Summary: L'Organització Col·legial d'Infermeria demanarà permís al govern espanyol per comprar milers de mascaretes


La vicepresidenta primera del govern espanyol, Carmen Calvo, ha avisat la Comunitat de Madrid que "les normes es compleixen" i ha assegurat que el govern espanyol està "convençut" que les autonomies executaran l'acord del Consell Interterritorial de Salut, per molt que algunes hi votessin en contra. "Entenem que això té poques interpretacions. Les normes es compleixen, els acords es compleixen pel bé comú i per l'interès general dels ciutadans, que és la seva salut", ha dit Calvo aquest dijous en roda de premsa després de reunir-se amb el president de la Federació Espanyola de Municipis i Províncies (FEMP), Abel Caballero. "En el nostre país cap institució està al marge de les lleis. Ningú pot fer altra cosa que complir-les", ha insistit Calvo, que ha argumentat que les restriccions busquen "protegir" la ciutadania. La vicepresidenta ha assegurat que la presidenta de la Comunitat de Madrid, Isabel Díaz Ayuso, "ha de complir, com totes" i "ho hauria de fer sense més comentaris". "Està en el seu perfecte dret de discutir-ho, de recórrer-ho però està en la seva obligació d'executar-ho", ha remarcat Calvo, que ha opinat que "tota la resta sobra".

Summary: Calvo avisa Ayuso que "les normes es compleixen" i defensa que Madrid ha d'executar les restriccions


Atlantis estudia fer una opa sobre la multinacional catalana però encara no ha concretat en quines condicions ACN Barcelona.-Les accions d'Abertis registraven, a un quart d'onze del matí, un descens de l'1,84% del preu de les seves accions, i el seu preu se situa en els 16 euros aproximadament després que la Comissió Nacional del Mercat de Valors hagi aixecat la suspensió decretada ahir dimarts a la tarda un cop va transcendir que la italiana Atlantis estudia comprar la companyia presidida per Salvador Alemany. L'ens regulador ha aixecat la mesura aquest dimecres al matí, de manera que Abertis ha pogut tornar als parquets, tot i que amb caigudes respecte ahir, quan va registrar increments del 6,6% fins que la CNMV va suspendre la cotització. Pel que fa el selectiu espanyol, presenta un increment del 0,37% i se situa en els 10.302 punts. Els principals valors en verd són el Banc Popular (+4,47%) i Arcelor (+2,65%) mentre que la mateixa Abertis i Dia lideren les caigudes, amb -1,84% i -1,72% respectivament. Aquesta passada nit, Abertis també ha comunicat a la CNMV directius de la italiana Atlantia i l'empresa catalana van mantenir una reunió en què Atlantia va plantejar la possibilitat de fer una oferta pública d'adquisició d'accions (opa), tot i que sense concretar preus d'una eventual operació ni cap altra condició, ni les possibles valoracions de les dues companyies.

Summary: Les accions d'Abertis cauen prop d'un 2% després de l'aixecament de la suspensió de la seva cotització


La decisió s'ha adoptat en una reunió entre ministeris d'urgència i Sánchez diu que cal actuar amb "decisió i rapidesa" ACN Madrid.-La reunió entre ministeris convocada aquest dijous per avaluar els danys causats pel temporal Gloria ha acordat encarregar els informes preliminars als diferents departaments per posar en marxa "el més aviat possible" les ajudes estatals per als afectats. Els informes s'analitzaran al Consell de Ministres de dimarts que ve. El president del govern espanyol, Pere Sánchez, que ha presidit la trobada, ha assegurat durant la seva visita a IFEMA que cal actuar amb "decisió i rapidesa" per reconstruir les infraestructures malmeses, restaurar el patrimoni afectat i ajudar els negocis afectats. Sobretot, ha dit, tenint en compte la proximitat amb la Setmana Santa i les afectacions que les pluges han tingut en diversos municipis turístics. Sánchez s'ha referit també al decret llei aprovat pel Consell de Ministres l'any passat per fer front als desastres naturals. "Vam deixar oberta la seva vigència i això ha de permetre agilitzar els tràmits", ha dit. A la reunió, que s'ha celebrat a la Moncloa, s'han "constatat" els nombrosos danys humans i materials que ha provocat el temporal i s'ha acordat demanar els informes preliminars als diferents ministeris, que dimarts vinent s'analitzaran al Consell de Ministres. La voluntat és, segons l'executiu espanyol, posar en marxa les ajudes estatals "el més aviat possible".  Entre elles, hi ha el decret llei aprovat el passat mes de setembre on es va acordar adoptar mesures especials per fer front a catàstrofes naturals, arran del fenomen DANA. Segons ha explicat Sánchez, es va deixar oberta la vigència de la mesura per tal de poder estendre els ajuts a altres situacions com aquesta.  Sánchez ha mostrat tota la seva solidaritat amb les persones afectades i ha dit que tenen la determinació d'actuar amb "decisió i rapidesa". Sobretot, ha dit, tenint en compte que moltes de les zones afectades són turístiques i la Setmana Santa està a tocar.  El president del govern espanyol ha presidit la reunió on també han acudit la vicepresidenta, Carmen Calvo, el vicepresident segon, Pablo Iglesias, la vicepresidenta d'Assumptes Econòmics, Nadia Calviño, la vicepresidenta, Teresa Ribera i els titulars dels ministeris de Defensa; Interior; Mobilitat, Transports i Agenda Urbana; Indústria; Agricultura; Política Territorial i Hisenda, a banda del gabinet de presidència.  El cap de l'executiu espanyol visitrà aquest cap de setmana les zones més afectades de la Comunitat Valenciana, Múrcia, Andalusia i l'Aragó. També està previst que diversos ministres facin visites a diferents punts.

Summary: El govern espanyol encarrega els informes preliminars per activar "el més aviat possible" les ajudes pel temporal


La recuperació dels projectes d'edificació d'habitatges nous que passen pel Col·legi d'Arquitectes de Catalunya consolida una recuperació i un canvi de tendència a la ciutat de Barcelona i les seves comarques metropolitanes i a la costa de Girona, però que ara per ara no s'estén a altres demarcacions, segons Lluís Comerón, degà del Col·legi d'Arquitectes. Es consolida un model ''dual'' on ni a Tarragona, ni a les Terres de l'Ebre ni a Lleida s'observen ''indicis'' de canvi de tendència, ha reblat el degà. A més d'aquesta dualitat territorial, també hi ha una dualitat en els sectors que impulsen aquesta recuperació. Comerón ha explicat que els visats en el seu conjunt han crescut a Catalunya un 7% en el primer semestre en relació amb el segon semestre del 2016, però a costa d'un augment del 28% dels visats de pisos nous i una caiguda del 21% de projectes no residencials vinculats a instal·lacions industrials o de comerç.  Lluís Comerón ha alertat que hi ha un canvi de tendència en l'evolució dels visats d'edificacions però que es tracta d'un canvi de tendència desigual i asimètric, tant en l'àmbit territorial com sectorial.  A més, també es constata que aquest canvi de tendència no s'està registrant d'una manera sana i complint estàndards europeus i de compliment de les normatives mediambientals. Aquest fet es pot observar en les dades d'aquest primer semestre on s'observa que el gruix de la recuperació de l'edificació i dels visats es concentra en projectes de pisos de nova construcció.  Comerón ha alertat que no s'està actuant en projectes de ''renovació'' dels edificis del parc d'habitatges com si que s'està fent a altres països europeus. Les dades així ho indiquen. Al conjunt de l'estat espanyol només es renova el 0,18% del parc d'habitatges mentre que a França aquest percentatge és del 2% (cada 50 anys es renoven les edificacions) i Alemanya de l'1,5 (cada 60 anys es substitueix un edifici vell per un de nou).  Pel degà això passa l'estat espanyol per una manca ''de cultura'' a favor d'aquesta renovació, per una població en general ''molt empobrida'' i fortament endeutada que no pot assumir els costos d'aquesta substitució i finalment per una normativa i legislació del sector que no afavoreix aquests tipus d'actuacions. La normativa actual es va fer abans de l'esclat de la bombolla immobiliària i per tant està pensada per un sector basat en el creixement de l'obra nova.  Les dades del primer semestre d'aquest any indiquen que la superfície visada va ser de 2,049 milions de metres quadrats, cosa que suposa el 7% més que el segons semestre del 2016.  Comerón considera que tot i aquest creixement, la xifra encara és ''baixíssima'' i se situa en dades molts inferiors als mínim històric dels últims 25 anys, sense tenir en compte el recent període de crisi immobiliària. El degà també ha puntualitzat que tot i aquest creixement que es pot observar en les demarcacions de Barcelona i de la costa de Girona, les xifres estan per sota dels estàndards europeus. Mentre que en la fase de la bombolla immobiliària l'edificació estava un 25% per sobre de les mitjanes europees en edificació, en l'actualitat les xifres agregades d'edificació a Catalunya estan un 12% per sota dels estàndards europeus. Es creix però en xifres ''baixíssimes'', ha alertat el degà.   Per demarcacions, el creixement de Barcelona, sense tenir en compte la capital catalana, va ser del 21%, a Girona el creixement va ser del 28%, a Tarragona i Lleida la caiguda és del 26% i de l'1%. A les Terres de l'Ebre s'està encara sota mínims tot i un creixement puntual aquest primer semestre del 15% però que en cap cas marca un ''canvi de tendència'', ha reblat Comerón.  A Barcelona ciutat en aquest primer semestre l'edificació ha caigut un 21% en relació amb el segon semestre del 2016 però també es tracta d'un fet puntual que no trenca la tendència positiva de la recuperació a la capital catalana, segons el degà.  Comerón ha destacat que els visats han crescut un 7% en el conjunt de l'edificació, però amb un comportament asimètric si es tracta d'habitatges, que augmenten un 28%, o de projectes no residencials vinculats a instal·lacions industrials o comerç, que cauen un 21%, sempre en el primer semestre d'aquest any en relació amb el segon semestre del 2016.    En relació amb els habitatges de nova creació, en el primer semestre es van visar 6.110 habitatges a Catalunya, dels quals 3.926 eren projectes ubicats a la província de Barcelona, el 64% del total, 1.133 a la ciutat de Barcelona, el 18,54%, 628 a Girona, especialment a la costa, el 10%.  El degà ha explicat que aquestes xifres d'habitatges nous estan molt lluny de les mitjanes europeus i que per arribar aquests estàndards europeus caldria mantenir aquest ritme de creixements durant al menys 6 anys més.

Summary: Barcelona i la costa de Girona úniques demarcacions que es beneficien de la recuperació dels visats d'habitatges


La comissió executiva de Compromís ha valorat aquest dimarts de manera molt positiva la possibilitat d’una reedició del pacte electoral amb Podem i la inclusió d’altres forces com Esquerra Unida-Unitat Popular per crear “una candidatura ampla capaç de superar el PP, ser la primera força al País Valencià en aquesta segona volta de les generals, i aconseguir un govern de progrés a l'Estat espanyol”. Així ho ha comunicat Compromís a través d’una nota de premsa posterior a la reunió, celebrada a València, en la qual també s’ha acordat explorar la possibilitat de crear una candidatura conjunta al Senat amb PSOE i Podem, “per tal de superar la injusta llei electoral i impedir una majoria absoluta del PP en la cambra alta”. La comissió executiva de Compromís ha celebrat una reunió per analitzar la posició política de la coalició davant les noves eleccions generals el pròxim 26 de juny. A la reunió, s’ha aprovat crear una comissió de negociació, encapçalada pel portaveu al Congrés Joan Baldoví i conformada per un representant de cada partit de la coalició, que iniciarà el diàleg amb la resta de partits i plataformes socials per tal de dissenyar la candidatura. Així mateix, s’ha indicat que la campanya serà austera i comptarà amb un pressupost molt més reduït.

Summary: L’executiva de Compromís aposta per reeditar coalició electoral amb Podem i altres forces com Esquerra Unida


SOS Racisme ha demanat a l'Ajuntament de Barcelona una indemnització de 15.781 euros en el judici per l'atropellament a un venedor ambulant, Issa Seye, per part d'un agent de la Guàrdia Urbana durant una actuació el 2012. L'organització va presentar un recurs contenció administratiu per "ajudar a restituir els drets de la víctima" i per fer "aflorar la responsabilitat de l'administració amb els agents". Així ho ha destacat la portaveu de SOS Racisme Catalunya, José Peñín, després del judici. Peñín ha denunciat que aquest "no és un cas aïllat de mal comportament de la policia cap a la ciutadania" i ha lamentat que l'Ajuntament demani desestimar el recurs. Issa Seye va ser expulsat el novembre passat i ara SOS Racisme està iniciant els tràmits per intentar que "torni de forma legal", ha dit l'advocat que el representa, Josep Granados.

Summary: SOS Racisme demana a l'Ajuntament de Barcelona una indemnització de 15.781 euros per lesions a un venedor ambulant


La filial alemanya d'ACS, Hochtief, rebaixarà l'oferta sobre Abertis a 18,36 euros per acció si aquesta decideix aprovar un dividend als accionistes de 0,40 euros corresponent a l'exercici del 2017. El Consell d'Administració d'Abertis va anunciar el 7 de febrer que proposaria el pagament d'aquest dividend a la Junta General d'Accionistes de la companyia que tindrà lloc el 13 de març. Davant d'això, Hochtief ha informat a la Comissió Nacional del Mercat de Valors (CNMV) de la intenció d'ajustar la seva oferta si finalment s'aprova el dividend. L'oferta inicial era de 18,76 euros per acció d'Abertis. Cal recordar que l'oferta de l'empresa vinculada a Florentino Pérez superava en un 13,7% la que va fer la italiana Atlantia, de 16,5 euros per acció. L'oferta d'Hochtief implicava valorar Abertis en 18.580 milions d'euros. Els accionistes d'Abertis disposats a acceptar l'oferta podien triar entre rebre 18,76 euros per cada acció i/o un intercanvi de 0,1281 accions noves de Hochtief per cada acció d'Abertis.

Summary: Hochtief rebaixa l'oferta sobre Abertis a 18,36 euros per acció si aquesta aprova un dividend de 0,40 euros


Els congregats a la plaça Sant Jaume reaccionen amb xiulets i crits ACN Barcelona.-La bandera espanyola s'ha tornat a penjar al Palau de la Generalitat després que uns minuts abans algú la despengés. Membres de l'ANC també han pujat al balcó de Palau i han tornat a col·locar la pancarta que ha portat el president de la Generalitat, Quim Torra, a la inhabilitació. De fet, ha estat el propi Torra qui els ha lliurat perquè ho fessin. Els centenars de persones que s'han congregat a la plaça Sant Jaume han reaccionat amb xiulets i crits en veure que la bandera espanyola tornava a onejar a la seu de la Generalitat. Des de Presidència asseguren que no s'ha donat cap ordre de despenjar la bandera.

Summary: Tornen a penjar la bandera espanyola al Palau de la Generalitat


Ha afectat una paret mestra de la casa i un envà de la casa ACN Sant Cebrià de Vallalta.-Tres persones han resultat ferides aquest dimecres al migdia en l'explosió d'un carregador d'encenedors de gas en un habitatge de Sant Cebrià de Vallalta (Maresme), segons han informat els Bombers de la Generalitat, que han rebut l'avís poc abans de tres quarts de dues. Es tracta d'un home de 35 anys, amb pronòstic menys greu i cremades de primer i segon grau a la cara, braços i altres parts del cos; un menor de 6 anys, amb cremades lleus, esquena, braços i cara; i la seva mare, amb talls diversos però molt lleus. Com a conseqüència de l'explosió, ha resultat afectada la paret mestra i un envà de l'habitatge, situat al carrer Canet 48. Fins al lloc, s'hi han desplaçat tres dotacions dels Bombers de la Generalitat, el Sistema d'Emergències Mèdiques, que ha evacuat les tres persones a l'Hospital de la Vall d'Hebron, i una brigada municipal que ha apuntalat part de l'habitatge.

Summary: Tres ferits en l'explosió d'un esprai carregador de gas en un habitatge de Sant Cebrià de Vallalta


La iniciativa s'estrena amb un nou butlletí electrònic i un espai web oberts a tota la ciutadania  ACN Barcelona.-El Col·legi Oficial d'Arquitectes de Catalunya (COAC) presenta la seva Agenda d'Arquitectura, un butlletí electrònic que informarà al públic de l'actualitat del sector. S'enceta així una xarxa cultural per difondre l'arquitectura del país, reforçada per la creació d'una web que s'obrirà al públic el proper 22 d'octubre, on es podrà ampliar la informació, a més de poder sol·licitar la subscripció al butlletí. El conseller de cultura, Ferran Mascarell, ha dit que aquesta iniciativa contribuirà a una triple millora del sector, multiplicant la seva "visibilitat", oferint una "mirada integral del conjunt de Catalunya" i adoptant un sistema de "treball cooperatiu" entre iniciatives públiques i privades.

Summary: El COAC posa en marxa una xarxa cultural per difondre l'arquitectura de Catalunya


La Generalitat de Catalunya ha demanat al Tribunal Constitucional (TC) que declari la nul·litat de les resolucions judicials dictades pel jutjat número 1 d’Osca, que requerien el trasllat al Monestir de Sixena dels béns adquirits per la Generalitat que són objecte de litigi amb el govern d’Aragó i l’Ajuntament de Sixena. El Govern també sol·licita al TC que la nul·litat s’apliqui de forma immediata com a mesura cautelar. La Generalitat entén que la sentència 48/2015 de 8 d’abril del jutjat d’Osca, així com la decisió de procedir a la seva execució provisional, contradiuen allò que ja va decidir el mateix Tribunal Constitucional (TC) en la sentència 6/2012, de 18 de gener.  En aquella ocasió, el TC va resoldre el conflicte de competència a favor de la Generalitat, va declarar la inconstitucionalitat i la nul·litat de les ordres del govern d'Aragó i va determinar que l'objecte de les competències controvertides era la protecció del patrimoni històric, matèria sobre la qual tant la Generalitat de Catalunya com el govern d’Aragó ostenten les competències exclusives.   En aquest sentit, la resolució del TC deixava clar, segons la Generalitat, que el territori és l’element delimitador de competències i, com que els béns es trobaven en adequades condicions de conservació a Catalunya, sentenciava que havia de prevaler la competència de la Generalitat i que, per tant, els béns, "s’han de mantenir a la Comunitat  Autònoma en la qual es troben".   És per això que la Generalitat de Catalunya considera que la sentència del jutjat d’Osca, i la seva interlocutòria d’execució provisional que insta el trasllat dels béns en litigi, són contràries a la sentencia del Tribunal Constitucional i en conseqüència en demana la nul·litat.

Summary: La Generalitat demana al TC que declari nul·la la sentència del jutjat d'Osca sobre el conflicte dels béns de Sixena


Treballadors d'SLM, el proveïdor logístic de Seat del grup Sesé, s'han concentrat aquest dimecres als accessos de la factoria de Martorell (Baix Llobregat) per reclamar la readmissió de quatre treballadors acomiadats abans de l'estiu, tres d'ells delegats sindicals. CCOO, sindicat majoritari a l'empresa, denuncia que els acomiadaments es van produir just després que es desconvoqués una vaga prevista pels primers dies d'agost per evitar que s'externalitzés part de la producció  i mantenir l'actual plantilla, que és de 600 treballadors, en un acte que qualifiquen de "repressió sindical".   Els concentrats, que repetiran l'acció de protesta demà i demà passat, reclamen que mentre els acomiadaments no siguin ferms –s'han interposat quatre demandes reclamant la seva nul·litat- els tres delegats sindicals, als que actualment se'ls nega l'entrada, puguin seguir exercint com a representants dels treballadors.

Summary: Treballadors del proveïdor logístic de Seat es concentren per reclamar la readmissió de quatre companys acomiadats


"Democràcia de pandereta: vaig poder encapçalar una llista electoral però diuen que no puc votar", es queixa  ACN Barcelona.-Gonzalo Boye, advocat de Carles Puigdemont i de Quim Torra, ha denunciat que no ha pogut votar en aquestes eleccions per no aparèixer inscrit al cens. "Democràcia de pandereta... Vaig poder encapçalar una llista electoral, però diuen que no puc votar per no aparèixer inscrit!", s'ha queixat a través de Twitter, on ha explicat que no li han deixat votar tot i presentar el seu certificat d'inscripció al cens. Boye va encapçalar la candidatura de Lliures per Europa mentre la Junta Electoral va prohibir que es presentessin Puigdemont, Toni Comín i Clara Ponsatí.

Summary: L'advocat Gonzalo Boye denuncia que no ha pogut votar per no aparèixer inscrit al cens


El secretari general de Cs, José Manuel Villegas, ha insistit que Cs no pactarà amb Pedro Sánchez i serà un partit de l'oposició. "La decisió ja està presa", ha afirmat Villegas aquest dilluns al matí en una entrevista a RNE. El dirigent de Cs ha dit que el partit taronja farà una oposició "molt vigilant" i "molt crítica" però també "responsable" i "amb capacitat per dialogar". "Espanya es mereix que hi hagi diàleg. Cal intentar arribar a acords nacionals sobre determinats temes", ha afirmat. Tot i això, Villegas ha remarcat que tant Cs com el PSOE ja han pres la decisió, uns de no pactar amb Sánchez i els altres d'apostar pel suport de Podem. El secretari general de Cs ha dit que la formació presidida per Albert Rivera no se sent pressionada per formar govern amb Sánchez pel fet que la suma PSOE-Cs sumi majoria absoluta i ha opinat que el president del govern espanyol revalidarà una majoria semblant a la de la moció de censura però "més còmode" per l'augment d'escons socialistes.  Sobre el fet de no sumar amb el bloc de dretes, Villegas ha dit que és "una llàstima" i ha defensat que era "fonamental fer fora Sánchez de la Moncloa" tot i que ara és evident que seguirà governant. El secretari general del partit taronja ha afirmat que Cs "ha fet els deures" mentre que el PP "s'ha enfonsat" i ha defensat la campanya que ha fet Cs, amb "molt claredat" i "propositiva", segons Villegas.   El president de Cs, Albert Rivera, també ha afirmat aquest dilluns al matí en una piulada a Twitter que Cs "liderarà l'oposició per controlar el govern Sánchez-Iglesias".

Summary: Villegas insisteix que Cs no pactarà amb Sánchez i farà una oposició "molt crítica" però "responsable" i dialogant


El Parlament ha aprovat aquest dijous per unanimitat una moció que insta el Govern a modificar el protocol d’actuació entre departaments de Benestar Social i Família i d’Ensenyament, de detecció, notificació, derivació i coordinació de les situacions de maltractament infantil i adolescent en l’àmbit educatiu. La moció impulsada per Catalunya Sí que Es Pot, demana que tots els centres, sigui de qui sigui la titularitat, hagin de complir obligatòriament el protocol. I el text avisa que si no ho fan “comportarà  les conseqüències tipificades en la normativa vigent”. A més, la moció també estableix que els centres hagin de comunicar no només a la DGAIA sinó també a Ensenyament i a les famílies afectades els casos d’abusos sexuals.  Després que s’hagin destapat diversos casos d’abusos sexuals a dues escoles de Barcelona dels Maristes i del debat posterior sobre els protocols en aquest àmbit, la cambra catalana ha aprovat un text que apunta com s’han de modificar. La moció insta el Govern perquè el protocol sigui d’obligat compliment per tots els centres escolars i també estableix l’obligatorietat que els abusos sexuals es comuniquin al departament d’Ensenyament. A més, en cas que els abusos hagin tingut lloc al centre docent, s’obliga a comunicar-ho a les persones que tenen la pàtria potestat o tutela del menor. El text també estableix que es garanteixi una “atenció especial” a menors amb discapacitat intel·lectual o problemes de salut mental tenint en copte que són una població de risc de patir aquest tipus d’abusos. I es demana que s’introdueixi en el protocol “la prevenció i la mediació per reparar els danys psicològics causats”. A banda del protocol d’obligat compliment, la moció aprovada incentiva els centres perquè elaborin el seu propi protocol “implicant-hi personal docent, administratiu, de servei, AMPAS i alumnat”. La moció fa especial èmfasi en la “formació presencial i obligatòria” tant del personal dels departaments implicats com de professors, educadors i monitors, per tal que coneguin els indicadors d’abusos sexuals i coneguin els drets dels infants. Així com estableix que es garanteixi el “suport jurídic” i acompanyament  institucional al treballador perquè pugui dura  terme la seva tasca de protegir l’interès superior dels infants.   Un altre dels punts de la moció fa referència a ampliar els programes d’educació emocional des de P3 fins a 4rt d’ESO per incloure coneixements relacionats amb la invasió de la seva intimitat. Un programa que hauria d’incloure “des del reconeixement de situacions abusives i la manipulació emocional que fa l’abusador fins a respostes que poden donar els menors i quines persones poden acudir per rebre ajuda”. La moció fa referència a la necessitat d’impulsar una campanya de conscienciació per a la societat i per a les famílies per tal d’ajudar en la prevenció de casos i “lluitar contra el tabú que acompanya els abusos sexuals a menors”. El text també aposta perquè l’Observatori dels Drets de la Infància esdevingui un organisme que vetlli “d’una manera eficaç i garantista” pels drets de la infància.  A la moció s’ha introduït un text de condemna del Parlament a qualsevol tipus d’assetjament i abús sexual. “Són actes totalment inacceptables que atempten contra drets fonamentals de les persones i que s’han de prevenir i ser eliminats contundentment amb celeritat i fermes”, assegura el text aprovat per unanimitat.  Unanimitat dels grups La diputada de Catalunya Sí que Es Pot Gemma Lienas, que ha presentat la moció, ha posat l’accent en la necessitat d’incrementar la formació i la prevenció per fer front als casos d’abusos sexuals a menors. Tal com ha passat amb la violència masclista, Lienas assegura que hi ha “molta ignorància” sobre els abusos sexuals i ha afegit que “trencar el tabú” ha de ser una prioritat.  En declaracions als periodistes des dels passadissos del Parlament, Lienas ha explicat que ara és el Govern qui ha d’implantar el mandat de la moció i la cambra és qui n’ha de fer un seguiment. “El nostre grup i jo particularment m’ocuparé de seguir dia a dia que això es posi en marxa i qüestionaré el Govern si no ho posa en marxa”, ha garantit. La diputada del PSC Esther Niubó ha confiat que el Govern presenti millores de coordinació i destini els recursos necessaris per evitar els abusos sexuals i ha apostat perquè es retiri el concert als Maristes si es demostra que no han complert amb les seves obligacions”. Des de C’s, la diputada Laura Vilche ha instat el Govern a posar-se a treballar perquè el protocol es faci arribar als centres i ha assegurat que el seu partit estarà al costat de l’executiu per lluitar contra aquests casos però avisant que estaran “vigilants”. La diputada del PPC, Marisa Xandri, ha posat l’accent en la necessitat de “prevenir, detectar i actuar” i ha demanat a la justícia que actuï amb “celeritat”. Des de Junts pel Sí, el diputat Josep Maria Forné ha assenyalat que 4 de cada 5 casos d’abusos sexuals passen fora de l’escola i ha avançat que també s’haurà d’acabar intervenint en aquest àmbit. En aquest context , ha assegurat que seria un “error greu” focalitzar el problema dels abusos sexuals en l’àmbit escolar. La diputada de la CUP Gabriela Serra ha dedicat la seva intervenció a llegir frases pronunciades per víctimes d’abusos i ha acabat llançant una pregunta: “Què farà aquest Govern, mirarà cap a una altra banda i permetrem que es perpetuï aquesta impunitat?”, ha conclòs.

Summary: El Parlament aprova per unanimitat que tots els centres apliquin obligatòriament el protocol contra abusos sexuals


El ple del Tribunal Constitucional ha inadmès per “prematur” el recurs que l’expresident de la Generalitat Carles Puigdemont i els exconsellers Clara Ponsatí i Lluís Puig van interposar contra la interlocutòria de processament que el Tribunal Suprem va acordar el 21 de març del 2018 per delictes de rebel·lió, desobediència i malversació. Els magistrats han aprovat per unanimitat una resolució redactada per Cándido Conde-Pumpido que assegura que les queixes dels exmembres del Govern que es troben a l’estranger són “prematures” perquè “no han esgotat la via judicial prèvia”. Puigdemont, Ponsatí i Puig van denunciar la vulneració dels seus drets fonamentals, la manca de tutela judicial efectiva i el dret a un jutge imparcial i a un procés amb totes les garanties (articles 21.1 i 2 de la Constitució), així com el dret a la legalitat de les infraccions i sancions (article 25). En concret, demanaven al TC que revoqués la interlocutòria del 23 de març del 2018 que els processava per rebel·lió i malversació de fons públics i que s’anuléssin totes les actuacions contra ells perquè no havien pogut exercir el dret a la defensa, ja que no s’havien pogut personar a la causa del procés perquè el tribunal els considera fugits.  Però els magistrats asseguren que el recurs es va presentar quan encara no havia finalitzat el procés judicial on denunciaven que s’han vulnerat els seus drets, i per tant no pertoca ara resoldre’l. També rebutgen les denuncies de manca d’imparcialitat del jutge instructor i per la suposada vulneració del dret a un jutge ordinari, perquè el recurs es va presentar quan encara podien plantejar davant el Suprem una declinatòria de jurisdicció.  A més, els magistrats també rebutgen la demanda dels exmembres del Govern sobre la vulneració del dret a la tutel·la judicial efectiva perquè entenen que en aquest temps “han pogut presentar” davant el Suprem “les al·legacions que han considerat oportunes”. En definitiva, segons els magistrats “tan en la conclusió de la fase d’instrucció com en la fase intermitja a l’enjudiciament és possible obtenir remei processal davant els tribunals ordinaris”.

Summary: El TC inadmet per “prematur” el recurs de Puigdemont, Ponsatí i Puig contra la interlocutòria de processament del Suprem


Un home de 63 anys ha mort aquest dissabte al matí en caure accidentalment al canal de la dreta del riu Ebre, a Amposta. Per causes que es desconeixen, cap a les 9 del matí l'home s’ha precipitat a l'aigua quan caminava a l'altura del pont de Pedra i el corrent l'ha arrossegat un quilòmetre i mig canal avall, fins a la zona del Camí de Lligallo de Cambra. Tres agents de la policia local d'Amposta han buscat la víctima i un d'ells s'ha llançat al canal per rescatar l'home, però els serveis mèdics no han pogut fer res per reanimar-lo a la seva arribada. Les fonts policials consultades descarten el suïcidi i asseguren que la mort és accidental. Segons han explicat els agents que han participat en l'operatiu de rescat, una testimoni ha vist com el gos que acompanyava la víctima es quedava bordant a la vora del canal i hauria deduït que el seu propietari hauria caigut. El cos ha estat localitzat a mig quilòmetre d'aquest punt, quan era arrossegat per l'aigua i surant de panxa cap avall. Posteriorment, els agents s'han tret la roba un d'ells s'ha llençat a l'aigua. Amb l'ajut dels altres dos i malgrat el fort corrent, l'han pogut treure del canal, a un quilòmetre i mig, aproximadament, aigües avall del punt de l'accident.  Ja fora de l'aigua, han comprovat que l'home no tenia constants vitals i presentava signes d'ofegament. El metge de l'ambulància medicalitzada n'ha certificat la defunció. Al lloc dels fets s'han desplaçat també, a banda dels serveis mèdics, efectius dels Mossos d'Esquadra i dels bombers. La víctima, de 63 anys, sortia habitualment a passejar per la zona on hauria patit l'accident. Segons la policia local, tenia epilèpsia, trastorn que li havia provocat caigudes en anteriors ocasions. Per aquesta raó, la família li havia demanat que es posés un casc cada cop que sortia. En aquesta ocasió, però, s'ha precipitat al canal i s'ha ofegat. L'home no sabia nedar i el seu cos ha estat arrossegat amb gran força pel corrent: de fet, ha recorregut el tram de prop 1,5 quilòmetres entre el punt de la caiguda i el de rescat en només en uns quinze minuts. "Ha estat tot bastant ràpid", ha lamentat un dels agents que ha participat en el rescat.

Summary: Mor un home de 63 anys en caure accidentalment al canal de la dreta de l’Ebre a Amposta


Ada Colau ha fet retirar el llaç groc de la façana de l'Ajuntament de Barcelona en compliment de l'ordre de la Junta Electoral de Zona, que aquesta tarda donava 12 hores a l'equip de govern barceloní per dur a terme aquesta acció a petició del PP. Abans de retirar el llaç, que aquesta matinada cinc encaputxats ja han aconseguit despenjar, tot i que després s'ha restablert, el govern municipal ha sol·licitat un informe al Secretari General de l'Ajuntament, que ha constatat "l'obligació" de retirar la simbologia "de manera immediata", tal com ja va passar en les eleccions del 21 de desembre. L'equip de Colau afirma que vol "contribuir" a generar un clima de debat electoral "seré i constructiu" que tingui lloc "en el terreny de la política i no en l'àmbit judicial". Pel que fa a l'incident de la matinada, l'Ajuntament indica que s'han fet cinc identificacions i que tot plegat s'ha denunciat al jutjat.

Summary: Colau retira el llaç groc de la façana de l'Ajuntament en compliment de l'ordre de la Junta Electoral


L'atur ha baixat en 6.890 persones al País Valencià durant el passat mes d'octubre, xifra que representa un 1,4% menys de desocupats que el mes anterior, segons les xifres fetes públiques aquest dimarts pel Ministeri d'Ocupació. El nombre total de desocupats al País Valencià és de 476.842, amb una reducció d'un 9,8% en termes interanuals, 52.024 persones menys. Les xifres situen la reducció de l'atur com la segona més alta en el conjunt de l'Estat espanyol durant aquest mes d'octubre, superada per Ceuta (-3,79%) . La mitjana a l'estat ha estat d'un augment del 2,01%.  La demarcació de València, amb 5.777 desocupats menys, ha estat la que més ha reduït la xifra de l'atur (un 2,3% menys), amb un total de 237.424 persones. A Castelló la reducció ha estat de 1.395 persones (un 2,5% menys) situant-se en 52.623 aturats. A Alacant, per contra, l'atur ha augmentat de 282 persones (0,1%) i se situa en 186.795 desocupats.  Tots els sectors han presentat davallada en el nombre d'ocupats. Així, els Serveis compten amb 2.508 desocupats menys; la Construcció, amb 1.820 menys; Agricultura, 1.157 menys; Indústria, 1.132 menys i el col•lectiu sense ocupació anterior, amb 273 persones menys.

Summary: El País Valencià, segon territori de l'Estat on més baixa de l'atur a l'octubre amb  6.890 desocupats menys


Un grup de set eurodiputats de quatre grups del Parlament Europeu s'han desplaçat fins a la presó d'Estremera per denunciar que no els permeten visitar Oriol Junqueras, Joaquim Forn, Jordi Sànchez i Jordi Cuixart. Afirmen que fa un mes que estan fent gestions, que el director d'Institucions Penitenciàries no els agafa el telèfon i que els estan posant traves per no permetre'ls l'accés. Aquest mateix dimarts, el director de la presó no els ha volgut rebre i s'han quedat a les portes del centre penitenciari (on estan interns Junqueras i Forn). Denuncien que s'estan vulnerant drets fonamentals perquè, en condició d'eurodiputats, tenen dret a visitar qualsevol pres arreu d'Europa i que la situació que s'estan trobant a l'Estat no és habitual. Els europarlamentaris representen els verds, els liberals, els conservadors britànics i els comunistes i formen part de la plataforma de diàleg UE-Catalunya. Tots s'han fotografiat a les portes de la presó mostrant les seves credencials com a eurodiputats.

Summary: Eurodiputats de quatre grups denuncien des d'Estremera que els impedeixen visitar Junqueras i la resta de presos


54 dissenyadors i il•lustradors del Ripollès han impulsat 'Artistes pel Confinament', una iniciativa per crear, conjuntament, una baralla de cartes de pòquer feta amb il•lustracions úniques creades durant el confinament. Cada carta, per tant, estarà feta per un artista diferent. Les baralles, que ara estan en procés de producció, es vendran en comerços de la comarca. Els objectius de la iniciativa són dos: d'una banda, promocionar l'art i els artistes de la comarca i, de l'altra, recaptar fons per donar suport a la recerca de la pandèmia de la covid-19. S'ha escollit fer una baralla perquè, segons els organitzadors, es tracta d'un joc "que està a l'abast de tothom i, sovint, és una gran solució a l'avorriment causat pel confinament".

Summary: 54 artistes del Ripollès creen una baralla de pòquer per donar visibilitat al sector i recaptar fons per la covid-19


La primera oferta que Atlantia ha posat sobre la taula a 16,5 euros per acció i un nombre de bescanvi d'accions limitat a 200 milions de títols i no negociables fins al 15 de febrer del 2019 suposa una quantitat ''curta'' i per sota de les expectatives del mercat que apostaven per una oferta d'uns 17 euros per acció, segons Jaume Puig director general de GVC Gaesco Gestió. Puig explica que la reacció dels mercats després de l'oferta s'ha traduït en un increment de les accions de la companyia italiana, perquè és una proposta ''molt atractiva per Atlantia, mentre que el preu de les accions d'Abertis baixaven al ser una oferta que ha desencantat als inversors que esperaven un preu més alt. Sense tenir en compte les condicions concretes de l'oferta que fins ara s'ha presentat per part d'Atlantia, Puig considera que l'operació d'integració ''té molt de sentit'' perquè suposaria crear un gegant en el sector, líder en el mercat internacional, i amb un recorregut ''molt atractiu per als accionistes''.  El director general de GVC Gaesco ha recordat que aquesta operació ha estat sempre atractiva des del punt de vista estratègic com es va constatar ara fa uns anys quan va ser Abertis la que va intentar comprar Atlantia, abans sota la denominació d'Autostrade.  Els mercats esperaven impacients el pas que ha donat Atlantia però també esperaven que l'oferta per acció fos de l'entorn dels 17 euros per acció i no aquest preu que s'ha fixat de 16,5 euros per títol, cosa que suposa tan sols un 0,3% més que el valor que va tancar l'acció el divendres passat.  El directiu de Gaesco també considera ''curt'' que el límit de 200 milions d'accions que posa sobre la taula Atlantia per instrumentalitzar un bescanvi d'accions a raó d'una acció d'Abertis per 0,697 accions especials d'Atlantia. A més, diu Puig, la limitació de no fer negociables aquestes accions fins el 15 de febrer del 2019, és un altre obstacle pels accionistes.  Puig creu que en aquests moments, en les condicions de l'oferta d'Atlantia, és molt més positiu optar pel bescanvi en accions que vendre els títols per obtenir 'cash'. Tot i això, el directiu de Geaesco recorda el límit de 200 milions d'accions i el topall del 23,2% dels títols d'Abertis en mans d'un accionista. Per Puig ''els accionistes que rebin accions es beneficiaran del recorregut de la nova empresa mentre que els accionistes que optin per fer caixa no tant''.  Des del punt de vista d'Atlantia, l'operació de compra a 16,5 euros per acció suposaria arribar a una ràtio d'endeutament de sis vegades l'Ebitda i aquesta ràtio es podria ''minorar ràpidament'' amb la venda d'alguna participada no estratègica ''com podria ser Cellnex''. ''Si em poso el barret d'Atlantia l'operació és molt bona però si el barret que em poso és el d'Abertis em quedo curt'', assegura Puig.  El preu de l'oferta que presenta Atlantia sobre Abertis és ''curt'' també perquè per a la companyia italiana, en comparació, li sortiria molt més car optar a aconseguir en concurrència en el mercat una concessió d'algunes de les autopistes que està en mans d'Abertis que la compra del paquet d'autopistes que gestiona la companyia catalana.   Puig considera que l'idoni d'aquesta operació seria incrementar tant el preu de caixa, no menys de 17 euros per acció, i incrementar el nombre de 200 milions d'accions destinades al bescanvi.  Tot i això, el directiu de Gaesco segueix pensant que aquesta operació manté la qualificació ''d'amistosa'' però que en tot procés de negociació els preus i les condicions es modifiquen i no s'ha de descartar que això també passi amb aquesta opa.

Summary: Els mercats valoren com a ''curta'' l'oferta d'Atlantia sobre Abertis


La primera fase d'obres de la residència de gent gran que hi ha a l'antic hospital d'Olot està previst que finalitzi aquesta tardor amb un cost de 441.000 euros. Els treballs, que van començar la primavera passada, se centren a la primera planta amb la construcció d'una nova cuina, una sala polivalent i la primera unitat de convivència amb capacitat per a 17 residents. A més a més, s'està acabant de construir una terrassa a la part interior d'aquesta mateixa planta. Les millores s'emmarquen amb un canvi de model d'atenció, pioner a Catalunya, per tal que l'usuari se senti com a casa podent prendre decisions en el seu dia a dia. L'obra global té un cost de 3 milions d'euros i es preveu que les sis fases projectades finalitzin el 2019. L'alcalde ha recordat que les obres volen dignificar un espai que compta amb 65 places ubicat en un edifici de fa més de 700 anys.

Summary: La primera fase d'obres a la residència de gent gran de l'antic hospital d'Olot finalitzarà aquesta tardor